Beluský, Martin, poslanec NR SR (2022-09-28):
Ďakujem, pán podpredseda. Vážené panie poslankyne, páni poslanci, ako som uviedol na začiatku, cieľom nášho legislatívneho návrhu je zmeniť volebný systém pri parlamentných voľbách tak, aby zloženie Národnej rady Slovenskej republiky v plnej miere odrážalo pomerné zastúpenie regiónov Slovenska a zohľadňovalo tak dostatočné potreby a záujmy všetkých obyvateľov Slovenskej republiky. Zloženie Národnej rady dlhodobo neodráža územno-organizačné členenie nášho štátu a rozmiestnenie obyvateľov žijúcich v jednotlivých krajoch. Hoci Bratislavský kraj predstavuje počtom obyvateľov 12 % všetkých obyvateľov Slovenskej republiky, v Národnej rade Slovenskej republiky je v súčasnosti až 50 poslancov z tohto kraja, čiže celá tretina všetkých poslancov. V minulom volebnom období, ak sa nemýlim, to bolo okolo 40, čiže tiež takmer tretina. Táto disproporcia a nadmerné zastúpenie poslancov z najbohatšieho regiónu Slovenska, ktorého súčasťou je aj hlavné mesto Slovenskej republiky Bratislava, v najvyššom štátnom orgáne spôsobuje, že pri tvorbe zákonov nie sú dostatočne zohľadňované záujmy a požiadavky obyvateľov iných chudobnejších regiónov, ktoré však tvoria počtom obyvateľov až dve tretiny a z celého Slovenska. Poslanci z Bratislavského kraja majú navyše častokrát zdeformovaný pohľad na skutočné problémy, ktoré trápia občanov Slovenskej republiky, to vedie k tomu, že sa zaoberajú alebo nevytvárajú, alebo vytvárajú umelé nezmyselné témy, ktoré môžu, ktoré vôbec neodrážajú reálne problémy drvivej väčšiny slovenských obyvateľov. Mnohí slovenskí občania tak na svojich životoch pociťujú, že poslanci Národnej rady Slovenskej republiky absolútne nedostatočne prezentujú ich oprávnené záujmy. Pri súčasnom nastavení volebného systému pri parlamentných voľbách však nie je možné zabrániť tejto disproporcii a nadmernému zastúpeniu poslancov z Bratislavského kraja Národnej rady. Slovenská republika totiž podľa § 44 zákona č. 180/2014 o podmienkach výkonu volebného práva je jeden volebný obvod. Takto nastavený volebný systém umožňuje politickým stranám, aby umiestnili na kandidátnu listinu ľubovoľný počet kandidátov z Bratislavského kraja, teoreticky aj všetkých 150, čo po ich zvolení vedie k ich nadmernému zastúpeniu a dominancii v parlamente. Z tohto dôvodu navrhujeme upraviť volebný systém pri voľbách do Národnej rady Slovenskej republiky tak, že Slovenská republika už nebude tvoriť jeden volebný obvod, ale dva volebné obvody. Slovensko bude rozdelené na volebný obvod pre územie Bratislavského kraja, v ktorom sa bude voliť dvadsať poslancov a na volebný obvod pre ostatné kraje, v ktorom sa bude voliť zvyšných 130 poslancov. Týmto bude zloženie Národnej rady nielen v plnej miere odrážať pomerné zastúpenie obyvateľov žijúcich v inom ako Bratislavskom kraji, ale najmä tak zabezpečíme dôležité zastúpenie záujmov a potrieb regiónov v Národnej rade Slovenskej republiky. Vážené panie poslankyne, páni poslanci, ešte na záver mi dovoľte zopakovať, že diskusia o počte volebných obvodov je pomerne zložitá a dlhotrvajúca v Slovenskej republike. Máme možnosť mať tri, štyri, sedem, osem volebných obvodov. My navrhujeme kompromisné riešenie dva, ale, samozrejme, sme otvorení diskusii. Takže budem rád pre akékoľvek iné návrhy a tak isto ďakujem za podporu do druhého čítania. Ďakujem.